A Bizottság 528/1999/EK rendelete

(1999. március 10.)

az olívaolaj termelésének minőségét javító intézkedések megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1638/98/EK rendelettel [1] módosított, az olaj- és zsírpiac közös szervezésének létrehozásáról szóló, 1966. szeptember 22-i 136/66 EGK tanácsi rendeletre [2] és különösen annak 5. cikke (11) bekezdésére,

mivel a 136/66/EGK rendelet 5. cikke szerint az olajbogyó-termelőknek nyújtható termelési támogatás 1,4 %-át a tagállamokban regionális intézkedések finanszírozására fordítják az olívaolaj-termelés minőségének, valamint környezeti kihatásainak javítása céljából; mivel meg kell határozni ezeket az intézkedéseket, valamint azokat a feladatokat is, amelyeket a termelői szervezetekre lehet bízni;

mivel támogatásuk eredete alapján az intézkedésekbe közvetlenül be kell vonni az olajbogyó-termelőket vagy az olajsajtoló-üzemeket; mivel ezen intézkedéseknek az a célja, hogy olyan feltételek mellett állítsanak elő minőségi szűz olívaolajat, amelyek megóvják vagy javítják a környezet állapotát; mivel ebből következően ezen intézkedéseknek elő kell segíteniük, hogy a sajtolóüzemeket kiváló tulajdonságokkal rendelkező olajbogyóval lássák el, és javuljanak a szűz olaj kivonásának és tárolásának körülményei;

mivel az ágazat sajátos működése azt követeli, hogy a minőségjavító intézkedéseket minden év május 1-jétől kezdődően 12 hónapos időszakokra valósítsák meg; mivel az egyes időszakokra vonatkozó intézkedéseket be kell vonni a nemzeti programokba; mivel a tagállamoknak ki kell dolgozniuk és végre kell hajtaniuk nemzeti programjaikat;

mivel a kiadásoknak minden időszakban a program kezdetét megelőző gazdasági év termelési támogatásaiból történő levonásokon kell alapulniuk; mivel a termelést a Bizottság a legutóbb az 1639/98/EK rendelettel [3] módosított, az olívaolaj termelésére nyújtott támogatásra és az olívaolaj termelői szervezeteinek támogatására vonatkozó általános szabályok megállapításáról szóló, 1984. július 17-i 2261/84/EGK tanácsi rendelet [4] 17a. cikkének (1) bekezdésével összhangban becsüli meg; mivel a programok végrehajtásából fakadó kiadásokat nemzeti szinten kell kezelni és ellenőrizni, a közösségi szabályokkal összhangban;

mivel az e rendeletben előírt rendelkezések összhangban vannak az Olaj- és Zsírpiaci Irányítóbizottság véleményével,

ELFOGADTA EZT A RENDELETET:

1. cikk

(1) Ez a rendelet az olívaolaj-termelés minőségének és környezeti kihatásainak regionális szintű javítását célzó intézkedéseket, valamint a követendő eljárásokat határozza meg.

(2) Az intézkedések a minden év május 1-jén kezdődő 12 hónapos termelési ciklusokra vonatkoznak, és a következőket foglalják magukban:

a) az olajbogyó-fúrólégy és az egyéb károsító szervezetek elleni lépések, beleértve az ellenőrző, figyelmeztető és értékelő intézkedéseket;

b) az olajfák termesztésének és kezelésének, az olajbogyó betakarításának, tárolásának és feldolgozásának, valamint a keletkező olajok tárolási körülményeinek javítása;

c) műszaki segítségnyújtás a termelőknek és az olajsajtoló-üzemeknek a környezet állapotának és a megtermelt olajbogyó minőségének javítása, valamint az olajbogyó olajjá alakításának az elősegítése érdekében;

d) a sajtolási maradék megsemmisítésének javítása a környezeti ártalmak elkerülésére;

e) oktatás, információszolgáltatás és bemutatók a mezőgazdasági termelők és a sajtolóüzemek részére az olajminőségről, valamint az olajtermelési lánc környezeti hatásairól;

f) szűzolajelemző laboratóriumok létrehozása és működtetése regionális, tartományi vagy termelői szervezeti szinteken;

g) kutatási programokban való együttműködés szakmai intézményekkel a szűz olívaolaj minőségének javítása érdekében, és ezzel egyidejűleg a környezet javításának elősegítésére.

(3) A (2) bekezdés a) és b) pontja alapján végzett tevékenységeknél különös hangsúlyt kell helyezni az integrált biológiai ellenőrzési módszerekre.

Az olajbogyó-fúrólegyek elleni rovarölőszereket proteincsalétkekkel együtt kell használni. Különleges körülmények között azonban, a kezelések előírásáért felelős hivatal irányítása mellett, megengedhető proteincsalétkek nélküli rovarölőszerek alkalmazása is. A rovarölőszereknek és azok alkalmazási módjának olyannak kell lennie, hogy az érintett övezetekből származó olajbogyóban vagy az abból előállított olajban található maradék ne haladja meg a közösségi jogszabályok által megengedett maximális értéket.

2. cikk

(1) A tagállamoknak minden év március 31-ig ki kell dolgozniuk egy cselekvési programot a következő termelési ciklusra.

A programnak tartalmaznia kell a következőket:

a) az előirányzott intézkedések részletes leírása, azok időtartamával és költségével;

b) a szükséges termékek és anyagok jegyzéke, az egység- árakkal;

c) az intézkedések végrehajtásáért felelős központok, hivatalok vagy termelői szervezetek jegyzéke.

Az intézkedések végrehajtásával megbízott központokkal, hivatalokkal vagy termelői szervezetekkel a szerződéseket és megállapodásokat úgy kell megkötni, valamint a tagállamoknak ezekre a szervekre vonatkozó igazgatási rendelkezéseit úgy kell elfogadni, hogy azok az érintett termelési ciklus kezdetén lépjenek hatályba. Ezek a szerződések vagy megállapodások több évre is szólhatnak, az azt követő programok szerint megtett kiigazításokkal. Megfogalmazásuknál fel kell használni a Bizottság által rendelkezésre bocsátott általános szerződési feltételeket.

A programot a tagállamnak kell jóváhagynia, és saját felelősségére kell végrehajtania.

(2) Minden év május 1-je előtt a termelő tagállamok értesítik a Bizottságot a következő termelési ciklusra tervezett intézkedéseikről az 1. cikk (2) bekezdésben előírt tárgykörök szerinti bontásban, valamint az azokra vonatkozó becsült kiadásaikról.

3. cikk

(1) Az ezen rendeletben meghatározott intézkedésekre vonatkozó kiadásokat a 136/66/EGK rendelet 5. cikke szerinti termelési támogatásból történő levonásból finanszírozzák.

(2) A Bizottság a 136/66/EGK rendelet 38. cikkében megállapított eljárásnak megfelelően határozza meg az 1. cikk (2) bekezdésben említett minden termelési ciklusra és valamennyi termelő tagállamra vonatkozóan azokat a finanszírozási felső határokat, amelyeket az EMOGA Garanciarészlege az intézkedésekre vonatkozó kiadások visszatérítéséhez alkalmaz.

A felső határokat a termelési ciklus kezdetét megelőző évben befejeződő gazdasági évre a termelési támogatásból történő levonások alapján határozzák meg, amelyeket a 2261/84/EGK rendelet 17a. cikkének (1) bekezdésével összhangban becsülnek meg.

(3) Ha az (1) bekezdésben említett források nem elegendőek a termelési ciklusra vonatkozó programban szereplő egyes intézkedésekkel kapcsolatos kiadások fedezésére, a tagállam kiegészítő pénzügyi hozzájárulást tehet, amely nem haladhatja meg a szóban forgó intézkedések közösségi támogatásának 50 %-át. Ezt a hozzájárulást nem a termelési támogatásból történő levonásból kell fedezni.

4. cikk

(1) A tagállam által elfogadott program kiadásait ez a rendelet csak akkor támogatja, ha a szóban forgó intézkedések nem részesülnek semmilyen más közösségi finanszírozásban.

Legfeljebb 75 % támogatható a következőkre vonatkozó kiadások esetében:

- az 1. cikk (2) bekezdésének a) pontjában említett lépések érdekében szükséges kezelések végrehajtása,

- az 1. cikk (2) bekezdésének f) pontjában említett laboratóriumok személyzetének javadalmazása.

(2) A szerződő felek általános költségei, az esetleges alvállalkozókét is beleértve, az összes támogatható kiadás 2 %-ára korlátozódnak.

5. cikk

(1) A kifizetéseket:

- egy tagállam által az intézkedések végrehajtásáért felelős központokkal, hivatalokkal vagy termelői szervezetekkel megkötött vagy elfogadott szerződésekkel vagy megállapodásokkal kapcsolatban,

- a tagállamok ilyen központokra, hivatalokra vagy szervezetekre vonatkozó igazgatási rendelkezéseivel kapcsolatban

a kiadásokat alátámasztó bizonylatok benyújtása alapján, és azt követően teljesítik, hogy a hatáskörrel rendelkező hatóságok ellenőrizték ezeket a bizonylatokat és a meghatározott kötelezettségek teljesítését.

A hatáskörrel rendelkező szerv a fent említett kifizetéseket a kérelem kézhezvételétől számított 60 naptári napon belül teljesíti. Ez a határidő azonban bármikor felfüggeszthető a fizetési kérelem első iktatásától számított 60 napon belül, amennyiben az érintett szerződő felet tájékoztatják arról, hogy kérelme nem fogadható el, mert az nincs alátámasztva az összes megkívánt kiegészítő igazolással, így az összeg nem fizethető ki, vagy mert a hatáskörrel rendelkező hatóság szükségesnek tartja további információk beszerzését vagy ellenőrzések elvégzését. A határidő újrakezdődik a kért információ – amelyet 30 naptári napon belül meg kell küldeni – beérkezésének napjától. A vis major esetének kivételével a fenti kifizetések teljesítésének minden késedelme okot ad a tagállam részére történő visszatérítés csökkentésére a 296/96/EK bizottsági rendelet [5] 4. cikkében meghatározott szabályokkal összhangban.

(2) Nem lehet megkötni szerződéseket vagy megállapodásokat addig, amíg a megfelelő teljesítés biztosítékául a közösségi támogatás maximális összege 15 %-ának megfelelő összeget nem helyezték letétbe. A biztosítékot a 2220/85/EGK bizottsági rendelet [6] III. címével összhangban kell nyújtani.

Ha azonban a szerződő fél állami vagy félállami szerv, a hatáskörrel rendelkező szerv elfogadhatja e szerv felügyeleti hatóságának írásbeli kezességvállalását az előző albekezdésben említett százalékos összegre, amennyiben a felügyeleti hatóság vállalja annak igazolását, hogy

- a vállalt kötelezettségek megfelelően teljesültek, és

- a kapott összegeket megfelelően használták fel a vállalt kötelezettségek teljesítésére.

A biztosíték letétbe helyezéséről szóló igazolásnak még az (1) bekezdés második albekezdésében említett határidő lejárta előtt be kell érkeznie a hatáskörrel rendelkező szervhez.

(3) A 2220/85/EGK rendelet 20. cikke értelmében az elsődleges követelmény a szerződésben foglalt intézkedések végrehajtása.

(4) Többéves szerződések és megállapodások esetében a biztosíték összegét az egyes évekre jutó részértékek alapján kell kiszámítani.

(5) A biztosíték akkor szabadítható fel, ha a tagállam a megjelölt határidőkön belül, vagy a megfelelő éves időszak alatt igazolja a szerződésben vagy megállapodásban meghatározott intézkedések végrehajtását.

(6) Az intézkedések végrehajtásával megbízott valamennyi központnak, hivatalnak, vagy termelői szervezetnek a végrehajtásra kitűzött végső határidő után két hónapon belül részletes jelentést kell benyújtania a tagállamnak az engedélyezett közösségi pénzeszközök felhasználásáról és a szóban forgó intézkedés eredményéről. Ha a jelentést a két hónapos határidőn túl küldik meg, a jelentés késedelmének minden hónapjára vagy azok egy részére visszatartják a szóban forgó intézkedésekre vonatkozó közösségi hozzájárulás 3 %-át.

6. cikk

(1) A szerződő fél a szerződés aláírásától számított 30 naptári napon belül előleg folyósítására vonatkozó kérelmet nyújthat be az illetékes szervnek, a (3) bekezdésben említett biztosíték kíséretében. A 30 napos határidő után már nem nyújtható be előleg iránti kérelem.

Az előleg legfeljebb a közösségi támogatás összegének 30 %-a lehet.

(2) A hatáskörrel rendelkező szervnek az előleg iránti kérelem benyújtásától számított 30 naptári napon belül ki kell fizetnie az előleget. Amennyiben a kifizetés késve történik meg, a 296/96/EK rendelet 4. cikkét kell alkalmazni.

(3) Az előleg kifizetésének előfeltételeként a vállalkozó az előleg 110 %-ának megfelelő biztosítékot helyez letétbe a hatáskörrel rendelkező szerv javára, a 2220/85/EGK rendelet III. címével összhangban.

Ha azonban a szerződő fél egy állami vagy félállami szerv, a hatáskörrel rendelkező szerv elfogadhatja ennek felügyeleti hatósága írásbeli kezességvállalását az előző albekezdésben említett százalékos összegre, amennyiben a felügyeleti hatóság vállalja a biztosíték által fedezett összeg kifizetését arra az esetre, ha az előlegre való jogosultság megalapozatlannak bizonyulna.

(4) A biztosítékok felszabadításának előfeltételei:

- az eszközölt kiadásokat igazoló dokumentumok megküldése a tagállamnak,

- a dokumentumok igazolása és a meghatározott kötelezettségek teljesítésének megállapítása.

7. cikk

Ha az 5. vagy 6. cikk szerinti biztosíték elvész vagy az 5. cikk (6) bekezdésében említett levonás történik, a szóban forgó összeget az EMOGA Garanciarészlegének kiadásaiból kell levonni.

8. cikk

(1) A tagállamok ellenőrzési rendszert alkalmaznak annak biztosítására, hogy a finanszírozott programokban szereplő intézkedéseket helyesen hajtsák végre. Ez a következőket foglalja magában:

- a felmerült költségek adminisztratív és számviteli ellenőrzése,

- ellenőrzések, különösen a helyszínen, annak igazolására, hogy az intézkedések végrehajtása megfelel-e a szerződés vagy megállapodás rendelkezéseinek vagy az igazgatási rendelkezéseknek.

(2) A 2. cikk (2) bekezdésben említett tájékoztatás megküldésével egyidejűleg a tagállamok tájékoztatják a Bizottságot tervezett ellenőrzési rendszerükről.

A Bizottság felkérheti a tagállamokat, hogy az ellenőrzési rendszerben hajtsák végre az általa szükségesnek ítélt változtatásokat.

(3) A tagállamoknak minden termelési ciklust követően október 1-jéig egy rövid jelentést kell küldeniük a Bizottság részére a program végrehajtásáról és az elvégzett ellenőrzésekről.

A jelentés a 2. cikk (2) bekezdésében említett tárgykörök szerint foglalja össze a tervezett és a végrehajtott intézkedéseket, és minden intézkedésre vonatkozóan feltünteti a ráfordított költségeket, az elvégzett ellenőrzéseket, valamint értékeli az elért eredményeket, a környezeti hatásokat és a felmerült nehézségeket.

9. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1999. március 10-én.

a Bizottság részéről

Franz Fischler

a Bizottság tagja

[1] HL L 210., 1998.7.28., 32. o.

[2] HL 172., 1966.9.30., 3025/66. o.

[3] HL L 210., 1998.7.28., 38. o.

[4] HL L 208., 1984.8.3., 3. o.

[5] HL L 39., 1996.2.17., 5. o.

[6] HL L 205., 1985.8.3., 5. o.

--------------------------------------------------